Kegyelem nektek és békesség, Istentől a mi Atyánktól és az Úr Jézus Krisztustól! Ámen

Zsolt 2, 1-12
*Miért tombolnak a népek, milyen hiábavalóságot terveznek a nemzetek? Összegyűlnek a föld királyai, a fejedelmek együtt tanácskoznak az ÚR ellen és felkentje ellen: Dobjuk le magunkról bilincseiket, tépjük le köteleiket! A mennyben lakozó kineveti, az ÚR kigúnyolja őket. Majd így szól hozzájuk haragjában, izzó haragjában így rémíti meg őket: Én kentem föl királyomat szent hegyemen, a Sionon! Kihirdetem az ÚR végzését. Ezt mondta nekem: Az én fiam vagy! Fiammá tettelek ma téged! Kérd tőlem, és neked adom örökségül a népeket, birtokul a földkerekséget. Összetöröd őket vasvesszővel, szétzúzod, mint a cserépedényt! Azért ti, királyok, térjetek észhez, okuljatok, ti, bírái a földnek! Félelemmel szolgáljátok az URat, reszketve vigadjatok! Csókoljátok a fiút, hogy meg ne haragudjék, és el ne pusztuljatok az úton. Mert hamar föllángol haragja, de mind boldog, aki hozzá menekül!*

Az Úr bölcsességében bízó Gyülekezet!

Tombolni, toporzékolni, valami nyilvánvalóan hiábavalóságot követelni. Humorosnak, sőt szinte groteszknek tűnik, a kép, ha ezt nem egy kisgyermek és a szülei kapcsolatában képzeljük el, hanem egy felnőtt embert, aki a mennyei Atya felé viselkedik így. Dobog, dübörög a lábával, indulatból hadonászik a kezével és össze-vissza kiabál, követelődzik, csak, hogy végre megkapja, amit annyira akar. Hogy végre az ő akarata érvényesüljön. Nehezen, de talán még saját magunkat is el tudjuk képzelni így az Isten előtt. És az igazság az, hogy maga a helyzet bár komikusnak tűnik, a valóság az, hogy nap, mint nap megtesszük ezt az Úrral szemben.

Egy gyermekkori emlék jutott az eszembe, amikor egyik nagypapámmal nyaralt együtt egész családunk. A Balaton partján voltunk, ahol minden évben egy nagyobb vásár rendezkedett be, ahol mindenféle kapható volt. Épp a névnapom volt és a szüleimmel már az előző napokon is végigjártuk a vásárt. Meg is beszéltük, hogy nagypapámtól egy gumicsónakot fogok kapni, mert akkor éppen se matracunk, se csónakunk nem volt. Sok minden volt ott persze, ami csábította a szemem, a vágyaim, de ez valóban jó döntésnek tűnt. Aztán aznap, mikor megjött nagypapám csak vele mentem el a vásárba és ismét megszólaltak a csábító hangok. Végül rábeszéltem nagypapámat - bár mindketten tudtuk, hogy a gumicsónak jó választás lenne - de mégis inkább egy műanyag akciófigurát vegyen meg nekem.
Akartam, vágytam rá, mert másoknál is láttam, mert olyan menőnek tűnt, felnőttesen szólva státusz szimbólumnak, hogy nekem is legyen, de igazság szerint semmi szükségem nem volt rá. Nem néztem és nem is érdekelt a rajzfilm, amiben ez a figura szerepelt. Igazán soha nem voltam oda az ilyen akciófigurákért, mindig is a lego vonzott. Talán tudtam is, hogy felesleges, de mégis akartam és bizony ez a vágy, ez a kísértés elhatalmasodott rajtam.

Akarom, szeretném, „arra vágyom, hogy”. Mindezek alapvetően határozzák meg a döntéseinket. Néha még be is valljuk magunknak: „Nincs rá szükségem, de megveszem…” és keresünk, kreálunk rá egy célt, hogy majd még mire, vagy miért lehet hasznos.
Kell ez, kell az a boldogságomhoz, én így érzem magam teljesnek, én így érzem magam elégedettnek. Aztán, ha nincs rá mód, hogy megszerezzem, akkor jöhet a gyermeki toporzékolás, vagy az ügyeskedés.
Számodra mi szükséges igazán? Felteszed magadnak úgy igazán a kérdést a döntéseid, a szavaid, a tetteid előtt, hogy azok szükségesek-e, vagy csak a pillanatnyi vágyaid és indulataid vezérelnek éppen?

Mai igeszakaszunkban, a zsoltáros tanúsága szerint összegyűlnek az emberek vezetői, bölcsei és tanácskoznak. És mi lesz az eredmény? Fejlődést, jobbító lehetőséget kereső tanácskozás, esetlegesen közös tett is érte? Egy közös kiállás, amely nagy és nemes feladatot helyez mindenki elé, amire törekedhetnek, még akkor is, ha sok erőbe telik?
Nem. Az emberi bölcsesség és tervezés inkább önmaga körül forog csak tovább, és így teljes mértékben megreked. Mint a hörcsög a futókerékben. Gyorsít, de attól csak még gyorsabban kell futnia, így nem bírja és lassulni kezd, majd némi szusszanás után ismét gyorsítani kezd és már kezdődik is minden elölről. Fut, hol minden erejét kiadva magából, hol csak éppen cammogva, de valójában így nincs hova. Semmivel sem tud így előrébb jutni, nincs olyan eshetőség, hogy így közelebb jut majd egyszer valamihez, vagy valakihez.

Pont így van ezzel az ember is, amikor önmaga nagyszerűségével tekint csak az életére és így próbál előrébb jutni. Rohanna csak vakon, de rendkívül magabiztosan előre, ám egyszer csak az Úr megszólítja és szabadulást kínál neki. Krisztusban megállította a mennyei Atya ezt a mókuskereket és azt mondta: Ember, Ő az én Fiam, Ő a te Szabadítód! Élj a szabadulás lehetőségével! Meghirdette az Úr a szabadulást, ahogyan az alapigénkben is olvastuk: *Kihirdetem az ÚR végzését. Ezt mondta nekem: Az én fiam vagy! Fiammá tettelek ma téged! Kérd tőlem, és neked adom örökségül a népeket, birtokul a földkerekséget. Összetöröd őket vasvesszővel, szétzúzod, mint a cserépedényt! Azért ti, királyok, térjetek észhez, okuljatok, ti, bírái a földnek! Félelemmel szolgáljátok az URat, reszketve vigadjatok! Csókoljátok a fiút, hogy meg ne haragudjék, és el ne pusztuljatok az úton. Mert hamar föllángol haragja, de mind boldog, aki hozzá menekül!*

De az ember még ma sem kér ebből a szabadulásból. Még ma is hangzik a Jézus korában megszólaló panasz: nekem nem ilyen Krisztus, nekem nem ilyen Messiás kell! Hányszor hangzik ma is az utcáktól kezdve egészen a globális sajtóig a panasz: „Ha ilyen a keresztények Istene, akkor nekem nem kell!”? Arról most ne is beszéljünk, hogy a kereszténység is milyen mismásolásokkal tud időnként válaszolni ezekre a szavakra, de bizony az Úr nem. Ő nem olyan könnyen hajlítgatható és megtéveszthető, mint az ember.
Nem kell így a Megváltó? Nem kell a Krisztus? Hiába toporzékol a világ, hiába követel, az Örök Isten nem fog megváltozni a kedvéért, nem fogja eltorzítani az igazságot. A bűn bűn marad ma és holnap is. A Krisztus követését nem lehet valami torz hazugsággá silányítani. Betlehemben, Jézusban testé lett az Isten, hogy aztán a Golgotán keresztül Ő legyen a szabadítás ára.
És Te? Így már nem kéred? Neked így már sok?

Ismerős lehet ez a kérdés ezekben a napokban: „kéred, kérsz még”? Egy kis levest, sült húst, süteményt? Vannak olyan ételek, amelyekkel nehéz mellé fogni a megvendégelések alakalmával, mint a rántotthús, vagy rántottsajt. Ebből többnyire szívesen kérnek, akár még repetát is. De a teremtő Isten igazságából, az Ő bölcsességéből, már sokkal kevésbé. Úgy tűnik, hogy ez sokkal kevésbé népszerű. Nem igazán kér ma sem belőle a világ, mert pukkadásig tömte magát a saját bölcsességével és önhittségével. Már csak éppen szuszogni van ereje, hiszen annyi izmust, politikai és vallási vezetőt, hamis ideákat fogyasztott már el, hogy csoda, hogy még egyáltalán lélegzik.
Ki kér ma már a karácsony üzenetéből? Kit érdekel a megváltás, ha a kómás lélegzéssel is beérjük már?

Így olvastuk: „*A mennyben lakozó kineveti, az ÚR kigúnyolja őket.”*. Én ezt azonban nem rossz indulatú kikacagásnak, gúnyolódásnak hallom. Én fájdalmas, torkot szorongató nevetést hallok. Önmagába maró gúnyt, amibe belesajdul a szánakozva mosolygó szíve. Nem kárörvendés, nem bántás van benne, hanem mérhetetlen szomorúság és gyász. Érted haragszik és nem rád, mert Ő még az elutasításkor is érted szenved.
Aztán eljön a pont, amikor már nem bírja tovább és érted kicsordul a könny, kicsordul a vér a kereszten.
Igaz Királyt, Megváltót ad érted. Hű szolgálót, aki szabadulást hirdet. Az ártatlant, aki nem csak a jászolban volt ártatlan, bűntelen, hanem a keresztfán is. Az ember a keresztfára, a mi mennyei Atyánk pedig az Ő jobbjára emelte, érted. És ma, így, szólhat feléd az örömhír és a kérdés is: Megváltó Úr született érted, de te kérsz Belőle? Hozzá akarsz menekülni? - ahogyan mai igénk fogalmaz. Érzed, tapasztalod, vallod, hogy egyedül Rá van szükséged?

Mert az Úr ma, úgy mint 2000 éve, vagy a zsoltáros idejében, jobban tudja, hogy mire van szükséged! Hogy nem egy újabb emberi kacatra van szükséged - ahogyan nekem sem arra lett volna a vásárban - hanem igaz Király, Krisztus kell neked.
2021 karácsonyán, ma, Isten körbetekint a világban, az utcákon, a templomokban, az otthonokban és minden felépített jászolon a tereken és az ember szívekben és rámutat Krisztusra: ennyit tudtam tenni, ennyit tettem érted. „*Csókoljátok a fiút* „ – hangzott alapigénkben. Ez azonban nem búcsúzás, végső elkeseredés, hanem üdvözletre, örömre hívó szó. A Messiás érted született meg. Öleld át és köszöntsd őt azzal a szeretettel, azzal az örömmel, amellyel Ő akar belépni a te életedbe is. Köszöntsd és fogadd a Szabadítót, hogy igazi ünneped lehessen már ma, és az örök életben is! Ámen